b'\n_START_ARTICLE_\nPape\xc5\xbe Anter\n_START_SECTION_\n\xc5\xbdivljenjepis\n_START_PARAGRAPH_\nPape\xc5\xbe Anter je Poncijanov naslednik. Njegovo ime je latinska oblika imena gr\xc5\xa1kega boga zavrnjene ljubezni Anteros. Na Petrov sede\xc5\xbe je bil izvoljen, ko je preganjal kristjane rimski cesar Maksimin Tra\xc4\x8dan._NEWLINE_Cerkev je vodil le malo \xc4\x8dasa (od 2. novembra 235 do 3. januarja 236). Po rodu je bil Grk, kar nas spominja na dejstvo, da je v Rimu do takrat na splo\xc5\xa1no prevladovala gr\xc5\xa1\xc4\x8dina. Prav leta 235 so tu razgnali edino teolo\xc5\xa1ko \xc5\xa1olo pod vodstvom u\xc4\x8denega Hipolita, ki je napisal ve\xc4\x8d knjig v gr\xc5\xa1kem jeziku. \xc5\xa0ele po Anterovi smrti so v Rimu nastali prvi kr\xc5\xa1\xc4\x8danski latinski spisi. Anter je na\xc4\x8drtno zbiral podatke o kr\xc5\xa1\xc4\x8danskih mu\xc4\x8dencih; tako je nastal dragocen zaklad podatkov o \xc5\xbeivljenju in svetosti zgodnje Cerkve.\n_START_SECTION_\nSmrt in \xc4\x8de\xc5\xa1\xc4\x8denje\n_START_PARAGRAPH_\nKo je izbruhnilo preganjanje pod cesarjem Maksiminom Tra\xc4\x8danom, je bil eden prvih mu\xc4\x8dencev; pogani so ga usmrtili ravno tedaj, ko je zbiral podatke o mu\xc4\x8dencih._NEWLINE_Anter je prvi pape\xc5\xbe, ki so ga pokopali v kripti Kalistovih katakomb. Tu so pred poldrugim stoletjem odkrili njegovo marmornato nagrobno plo\xc5\xa1\xc4\x8do z gr\xc5\xa1kim napisom Anter \xc5\xa1kof (Antheros episkopos). Njegov grob in dele epitafa (glej sliko!) so na\xc5\xa1li leta 1854.\n_START_SECTION_\nOcena\n_START_PARAGRAPH_\nNimamo zanesljivih podatkov, ali je umrl naravne ali mu\xc4\x8deni\xc5\xa1ke smrti. Zato nekateri menijo, da Anter ni bil mu\xc4\x8denec.'